«Վերապրածը» գիրքը, որ հեղինակը նախ անգլերենով է հրատարակել, ապա թարգմանել պարսկերեն եւ հրատարակել Իրանում, նվիրված է երկու անմոռաց անձանց՝ եղեռնը վերապրած իր տատին՝ Արուսյակ Հայրապետյանին (Միհրանյան) եւ ազգությամբ պարսիկ բժիշկ, Հեքիմ Էֆթեխարիին։ Վերջինս օրհասական ժամանակներում, վտանգի ենթարկելով իր եւ իր ընտանիքի ու գերդաստանի կյանքը, կարողացել է պատսպարել եւ փրկել ոչ միայն Ռոզմարի Հարությունյանի տատին՝ Արուսյակին, որի շուրթերով է պատմվում հուշագրությունը, այլեւ տասնյակ այլ հայ ընտանիքների։ Բարեբախտաբար, բժիշկ Էֆթեխարին միակ մահմեդականը չի եղել, որ պաշտպանել եւ փրկել է հայերի կյանքը։ Նրանք շատ են եղել՝ Դաբիր-Նեզամը, Էզզաթ Խանումը, Հաջի Էսլամը, բանվոր Մոխթարը, Մակվեցի Խանը եւ ուրիշներ…